બુડાપોસ્ટમાં કામ કરતો મહત્વાકાંક્ષી શિવ(સુશાંત સિંહ રાજપૂત) સ્માર્ટ બેંકર અને ટીખળખોર પંજાબી યુવક છે. બેંકના કામ સિવાય તે મહિલાઓને ડેટ પર લઇ જવા માટે ફેમસ છે, એવી જ એક ડેટ પર તેની નજર પડે છે સુંદર સાયરા(કૃતિ સેનન) પર. શિવ સાયરાને જોતાં વેંત તેના પ્રેમમાં પડે છે. લવ-સ્ટોરીની અત્યંત બીંબાઢાળ શરૂઆત. જલ્દી જ એ બંન્નેને લાગવા માંડે છે કે, તેમનો સંબંધ વન નાઇટ સ્ટેડન્ડથી ઘણો વધારે ઊંડો છે. આ દરમિયાન સાયરાના મગજમાં ક્યારેક-ક્યારેક તેની પાછલી જિંદગીના પડછાયા દેખાય છે, તે હાઇડ્રોફોબિયાથી પીડિત હોય છે. સાયરાને લાગે છે તેની અને શિવ વચ્ચે કાર્મિક કનેક્શન છે.